नशे में स्टाफ ने ऑक्सीजन मास्क हटाया, बच्चे की मौत  
कोलकाता के सरकारी अस्पताल में एक माह के बच्चे की उस वक्त मौत हो गई, जब नशे में धुत एक सफाईकर्मी ने उसका ऑक्सीजन मास्क खींच लिया।
कोलकाता के एक सरकारी अस्पताल में एक माह के दुधमुंहे बच्चे की उस वक्त मौत हो गई, जब शराब के नशे में धुत एक सफाईकर्मी ने उसके चेहरे से ऑक्सीजन मास्क खींच लिया। कलकत्ता मेडिकल कॉलेज और अस्पताल ने बच्चे के परिवार वालों से यह शिकायत मिलने के बाद जांच शुरू कर दी है।  बच्चे की दादी ने बताया कि शनिवार रात वह बच्चों के वार्ड में पहुंची, तो उन्हें एक सफाईकर्मी ने कहा कि बच्चे के मुंह से ऑक्सीजन मास्क हटा लिया गया, क्योंकि ज्यादा ऑक्सीजन बच्चे के लिए ठीक नहीं है।  बच्चे के परिवार वालों का कहना है कि वह सफाईकर्मी नशे में था और एक शादी समारोह से ड्यूटी पर पहुंचा था। बच्चे के पड़ोसियों और रिश्तेदारों का आरोप है कि स्थानीय पुलिस ने उनकी शिकायत दर्ज करने से इनकार कर दिया।